Papersnake/gushiwen huggingface dataset:
吕丞相自天台寄示退老堂诗卷赋此二首 其二
汪藻（宋代）

我公英爽笑臞仙，来占东南古洞天。几度倾身安社稷，一朝袖手向林泉。

长劳海内簪缨望，小作山中杖屦缘。谩使吴儿生意气，凉台燠馆记他年。
偈八首 其二
释仁勇（宋代）

天上无弥勒，地下无弥勒。打破太虚空，如何寻不得。
金沙台
苏辙（宋代）

待罪东轩仅两秋，搉酤事了且夷犹。
奖崇善类询舆论，过访仁贤棹小舟。
契合通家心异姓，情敦同气迈凡流。
金沙台上聊舒乐，即景题诗合酒瓯。
板桥
曾极（宋代）

轮鞅千年路欲迷，板桥名在市朝非。玄晖太白微吟处，独酌悠然命驾归。
山行道中
龙启瑞（清代）

众山郁氤氲，苍冥逼诸天。平野豁然开，下有陌与阡。

人家傍山豁，绕屋飞流泉。新晴融地脉，草木增清妍。

鸣鸡互相答，喔咿破朝烟。山翁昼出汲，挹露拾秋绵。

顾人舆盖客，咤叹惊神仙。人生有定分，丰啬理难全。

安知奔走劳，讵若安居贤。吾方私愧汝，未谋二顷田。
夏日游晖上人房
陈子昂（唐代）

山水开精舍，琴歌列梵筵。
人疑白楼赏，地似竹林禅。
对户池光乱，交轩岩翠连。
色空今已寂，乘月弄澄泉。
姊丈携诸甥送至十里寺戏题壁间
韩淲（宋代）

薰风小寺驻征鞍，不问人间行路难。酒力渐添诗力健，芙蓉空自叠高寒。
顶山寺
孔延之（宋代）

高峰峰顶欲参天，蓄怪储灵远年传。
云岫万重围净土，石门千丈落飞泉。
群居在昔论三益，少别於今已十年。
绕槛穿云似蝴蝶，梦魂何夕不翩翩。
余抵沙阳之夕民居延火几爇官局因念以论水得罪复以火惊殊可笑叹戏成此诗
李纲（宋代）

囊封论水谪天涯，才到沙阳火复随。本为玄冥遭放逐，却因回禄更惊疑。

生辰端是穷申未，学易何曾悟坎离。烂额焦头那足惜，只愁蓬迹久飘移。
叶梦授送家园梅花且以绝句十五章见示次其韵 其十二
李纲（宋代）

小轩幽槛最相宜，对酒难禁绰约姿。莫讶落英飘万点，待看青子缀疏枝。
过杭留别曹无逸朝奉
陈师道（宋代）

陈蕃解榻为留连，俯仰徒惊岁月迁。
故意斯人奈风雨，多情於我独山川。
可怜颜貌非前日，依旧穷愁似去年。
後夜相思隔烟水，梦魂空寄过江船。
咏郡斋壁画片云（得归字）
岑参（唐代）

云片何人画，尘侵粉色微。未曾行雨去，不见逐风归。

只怪偏凝壁，回看欲惹衣。丹青忽借便，移向帝乡飞。
金丹诗四十八首 其四十七
张继先（宋代）

莫嫌野客漏机微，要接仁人至上蹊。悟者便从言下悟，迷途终上意中迷。

甲庚一判龙归左，卯酉双投虎在西。若见玄玄玄里事，不离真个上夫妻。
减字木兰花（五劝）
沈瀛（宋代）

酒巡未止。更说五行人听喜。康节淳风。说道诸公运数通。

乞浆得酒岁在申酋，乞浆得酒。更检戊申前定寿。亥子推何。甲子生年四百多。
望江南 其十 白门漫兴
丁澎（清代）

尽去也，风送下江潮。月挂青林开士苑，乌啼皂荚内人桥。

何处更吹箫。
绍隆院池上五首 其三
韩维（宋代）

露蓼风蒲匝四阿，欠盘无数覆清波。丁宁舟子徐移棹，枉碎池中绿锦窠。
八拍
文天祥（宋代）

只今年才十六七，风尘荏苒音书绝。
胡骑长驱五六年，弊裘何书连百结。
愁对寒云雪满山，愁看冀北是长安。
此身未知归定处，漂泊西南天地间。
富池镇上感怀
董嗣杲（宋代）

富池镇上土风殊，谁悯流民涸辙鱼。
樵子乞租营房住，渡官强占庙门居。
贾舟聚港传官点，鬼店扬沙托法祛。
第把沽浆招社赛，垆头还有马相如。
奉寄平原颜太守
高适（唐代）

皇皇平原守，驷马出关东。银印垂腰下，天书在箧中。

自承到官后，高枕扬清风。豪富已低首，逋逃还力农。

始余梁宋间，甘与麋鹿同。散发对浮云，浩歌追钓翁。

如何顾疵贱，遂肯偕穷通。耿介出宪司，慨然见群公。

赋诗感知己，独立争愚蒙。金石谁不仰，波澜殊未穷。

微躯枉多价，朽木惭良工。上将拓边西，薄才忝从戎。

岂论济代心，愿效匹夫雄。骅骝满长皂，弱翮依彫笼。

行军动若飞，旋旆信严终。屡陪投醪醉，窃贺铭山功。

虽无汗马劳，且熟沙塞空。去去勿复道，所思积深衷。

一为天涯客，三见南飞鸿。应念萧关外，飘飖随转蓬。
挽游监簿
吴泳（宋代）

昔上金泉去，翁方玉局閒。
橘中春响雹，壶里晓行山。
迂叟空扶杖，坡仙不赐环。
每思生处所，壮泪为公潸。
觉衰呈汪桐阳教授四首 其一
朱晞颜（宋代）

清晨揽明镜，未觉朱颜非。珠盘莹赪⽟，色映虬髯辉。

尚期青云莹，肯将白日违。胡为巾栉间，见此一缕微。

初疑素丝委，渐作秋蓬飞。苍苍化为白，鬒色日已希。

念兹种种者，投老应无几。颜朱岂能驻，并逐流年归。

回惭庭下花，妖艳争芬菲。春风互开落，不息生生机。

吁嗟人世间，形悴神何依。谁能资点染，取媚同脂韦。

行将半簪雪，独钓秋风矶。
观飞来峰入灵隐寺由寺西上韬光庵乃北高峰上也
姚鼐（清代）

连山耸西南，水势东北趋。山蟠四十里，障合中成湖。

矫矫北高峰，独瞰西南隅。高下测三二，乃是韬光居。

灵隐古名寺，所处实山跗。门外地如砥，奇峰矗覆壶。

中空四穿达，立距疑神扶。所以西域僧，谓是鹫岭逋。

造说固诡异，度形疑非诬。九月未肃霜，岭木犹荣敷。

我从湖尾来，横截乃西逾。日薄桑阴閒，舍舟入篮舆。

遂造飞来峰，凿刻多佛图。题名自元丰，指顾杂贤愚。

秋壑见子中，想亦加邪歈。发我一长叹，舍之入僧庐。

琳宫既巍杰，巨镬中容车。不识饭千僧，中有龙象无。

万竹绕一径，登陟方萦纡。幽谷微风来，泠然寒肌肤。

俯视群山卑，乃知所立殊。内湖而外江，惊潮见天吴。

苍然浮数翠，未得其名呼。略辨浙水东，僧言萧山区。

仙人遗丹灶，聊一窥其窬。长生固非愿，遗物即道腴。

徘徊未忍去，曦影俄西晡。山川自清丽，迹过如鸟乌。

怅怀幽兴极，写托天云孤。
亦好园江梅变红仲文季直二弟有诗因次韵
喻良能（宋代）

萧萧亦好耐寒枝，天与风流一段奇。
刻玉不惟工傲雪，施朱端欲妙凝脂。
佳人赪颊今才见，公子酡颜顷未知。
便好作轩名顿有，二难连璧赋清诗。
昭文斋
王安石（宋代）

我自山中客，何缘有此名。
当缘琴不鼓，人不见亏成。
题寿安甘棠馆二首
刘禹锡（唐代）

公馆似仙家，池清竹径斜。山禽忽惊起，冲落半岩花。

门前洛阳道，门里桃花路。尘土与烟霞，其间十馀步。
重阳对菊得雨字
方樗（宋代）

昨我醉骑马，失脚行踽踽。主人笑掀髯，把臂犹起舞。

兹笑复何笑，俛仰已今古。远来置刍客，共绕临池圃。

折萸可插发，醉我不待酤。深悲聊强欢，即散辄复聚。

悠悠去年人，不及今夕雨。愿持菊花卮，一浇坟上土。
奉怀深父学士友兄 其二
彭汝砺（宋代）

看山更饱更无厌，野色虽寒亦不嫌。风作浪头高突兀，云埋雨脚细廉纤。

一双远岸钓鱼艇，三尺近村沽酒帘。海上浮舟忆彭蠡，门前栽柳旧陶潜。
秋兴
潘问奇（清代）

少小襟期与世违，布袍时复傲轻肥。为寻无忌栖梁苑，曾吊灵均入秭归。

苜蓿花寒天马病，神仙字老蠹鱼饥。晴窗检点奚囊句，风月年年有是非。
遥贺白宾客分司初到洛中，戏呈冯尹
刘禹锡（唐代）

西辞望苑去，东占洛阳才。度岭无愁思，看山不懊来。

冥鸿何所慕，辽鹤乍飞回。洗竹通新径，携琴上旧台。

尘埃长者辙，风月故人杯。闻道龙门峻，还因上客开。
凉州乐歌二首 其二
温子升（魏晋）

路出玉门关，城接龙城坂。但事弦歌乐，谁道山川远。
天台行送施山人
郭祥正（宋代）

平生乐山水，听客谈天台。盘石摩挲浸海月，瀑布淙射烟霞开。

山腰喷作千岩雨，潭底昼夜轰风雷。诸峰攒丛护宝刹，地与世隔无纤埃。

仙葩灵鸟四时有，石矼玉洞清风来。施夫子，欲长往，高谢功名脱尘网。

况有西来老佛师，了悟无生任消长。若许陶潜载酒过，便驾苍虬逐真赏。
和二兄书事三首 其三
李廌（宋代）

功名于我实何多，祇为浮华未浩歌。两月病痁诚已甚，半头白发似无何。

诏惟选吁将从众，学贵师心在匪他。当世闻人知不少，片言敢谓众难过。
答景卢报月台将毕工
洪适（宋代）

新筑崇台款桂华，凌虚如跨白鸾车。西瓜来自余吾水，远物谁询悉里茶。

不减平泉书草木，更寻南部录烟花。落成有约何时讲，舞袖还看举彩霞。
生查子
李彭老（宋代）

罗襦隐绣茸，玉合消红豆。深院落梅钿，寒峭收灯后。

心事卜金钱，月上鹅黄柳。拜了夜香休，翠被听春漏。
上林殿院次公 其一
徐积（宋代）

身虽老矣心弥壮，义必为之世所谙。新著绣衣行殿内，又骑骢马使淮南。

升堂避席非常礼，就室迂身共燕谈。更问熊熊与老老，应咍稚女拜而参。
巢云
李吕（宋代）

幽栖寄山隈，欣赏亦何有。
时许巢白云，纷然入窗牖。
孤垒二首 其一
刘敞（宋代）

孤垒敞新观，层轩临暮霞。分明鱼意乐，徙倚客愁赊。

远近见百里，高低有万家。春风甚不远，更种满城花。
寄婺卒张同年渭叟并简其地黄元辅自然二首
王迈（宋代）

江峰映带武夷青，几度携筇此地行，
韵士魁人钟间气，冰翁玉地并时名。
世方争效十赞巧，渠自不贪三字荣。
料得平章风月暇，家书一阅万金轻。
消夏词 其一
郑国藩（清代）

楝花开过日方长，菡萏风来满院香。雪藕一瓯棋一局，人间何处不羲皇。
小中元日夜泛月湖作
丰坊（明代）

孤舟泛湖水，月色如寒玉。
白云忽满衣，清风时濯足。
不知人间世，因唱沧浪曲。
归卧读书窗，蟪蛄啼草绿。
思归引
梁佑逵（明代）

杖剑万里游，崎岖窘高步。中怀多不平，于焉思返顾。

献策会无成，不如守坟墓。折剑铸为镜，鉴予襟与素。

引镜比张良，状貌同好妇。
应制题江东桥
溥洽（明代）

西出都门见石桥，虎城千雉共岧峣。浮鼋晓渡江流稳，役鹊晴岧汉影遥。

华表月明清露湿，栏干日近彩云飘。四方车骑多如雨，举目应思答圣朝。
句
释延寿（宋代）

草浓春径狭，树密晚窗阴。
临江仙·白鹭飞边舟一个
朱彝尊（清代）

白鹭飞边舟一个，萦回几曲方洲。
晚凉重过曝衣楼。
笼灯迎竹外，摇橹到沙头。
烟火空存桃叶渡，依然兰月如钩。
十年霜鬓不禁秋。
可怜新蝶梦，犹恋旧蚊帱。
吴氏吟香园八咏中六首 四 曲槛观樱
林朝崧（清代）

三月樱花时，仙京盛裙屐。曲槛忽逢春，似作海东客。
句
范某（宋代）

疑有仙人真影在，故垂百尺水日帘。
用子存韵寄乃兄雪香
赵善括（宋代）

要识居尘不染尘，小窗容膝近东邻。
香梢不老偏宜晓，瘦节常寒别是春。
侑坐图书情颇厚，对床风雨梦还新。
拟将梅竹方兄弟，若说清高更逼真。
西江月（书怀）
龚大明（宋代）

我本无为野客，飘飘浪迹人间。一时被命住名山。未免随机应一。

识破尘劳扰扰，何如乐取清闲。流霞细酌咏诗篇。且与白云为伴。
温成皇后挽词
梅尧臣（宋代）

巩洛园陵启，函关卤部闻。
素车迎紫气，灵袜度青云。
歌欲传长恨，人将问少君。
明年贺元日，无复绣衣薰。
御风亭
邓仲倚（宋代）

饮醉归时户欲扃，烟喧栖鸟噪荒荆。
飘飖万里鹏程远，缥缈三荒鹤驾轻。
秋树凉生空过鷁，墓云光动海翻鲸。
酒徒他日如相问，为拂尘埃看姓名。
正月二十四日与儿子过赖仙芝王原秀才僧昙颖
苏轼（宋代）

断桥隔胜践，脱屦欣小憩。
瘴花已繁红，官柳犹疏细。
斜川二三子，悼叹吾年逝。
凄凉罗浮馆，风壁颓雨砌，黄冠常苦饥，迎客羞破袂。
仙山在何许，归鹤时堕毳。
崎岖拾松黄，欲救齿发弊。
坐令禅客笑，一梦等千岁。
栖禅晚置酒，蛮果粲蕉荔。
斋厨釜无羹，野饷篮有蕙。
嬉游趁时节，俯仰了此世。
犹当洗业障，更作临水禊。
寄书阳羡儿，并语长头弟。
门户各努力，先期毕租税。
种菊
徐照（宋代）

屈平发悲吟，采之疗饥腹。
人貌岁不同，兴叹有荀昱。
远人陶渊明，酿酒不等熟。
醉把菊花枝，醅浊巾可漉。
金虎白龙诗 其十二
张果（唐代）

此物天生人不知，阴阳真气兑为离。坎宫五世求名姓，认得黄芽作圣基。
用韵谢前人
文天祥（宋代）

兹游良邂逅，吾道未逶迟。
斗野横双剑，牛津直两旗。
此风应小住，明日便相思。
输与君家近，扶桑五色曦。
小重山·端午
舒頔（元代）

碧艾香蒲处处忙。谁家儿共女，庆端阳。细缠五色臂丝长。空惆怅，谁复吊沅湘。
往事莫论量。千年忠义气，日星光。离骚读罢总堪伤。无人解，树转午阴凉。
清宵有清光
杨慎（明代）

清宵有清光，虚堂更窈窕。月户自娟娟，风枝何袅袅。

楼迥寒更迟，堞近飞乌绕。露气闰层帘，星光涵碧沼。

美人阻风期，幽怀寄天表。琼想去翼长，宝刻来音杳。

索居能无言，岁月成遐邈。
偈颂一一二首 其三十一
释清远（宋代）

来来去去去来时，去去来来离觉知。了得去来无挂碍，方知尘劫不思议。
玉笥山邓仙
罗知古（宋代）

骚人胸次几江山，更著危亭山水间。
群鹜齐飞残照落，双凫自在白云闲。
平芜萦绕青罗带，远岫参差绿髻鬟。
此意何人共幽独，我来终日欲忘还。
和奚山偃松
苏颂（宋代）

乱枝轇轕翠阴圆，倚岫垂崖尽偃然。
不为深根生触石，定应高干上摩天。
读易
吕本中（宋代）

春温疮疥繁，衣敝虮虱细。颓然坐南轩，读易初有味。

初看象数殊，忽此爻彖异。纷纷者众说，行各半途滞。

大言累千百，杂说记一二。坐令天人分，复以小大计。

或强出枝叶，或自起旒赘。孰能言语表，能使意独至。

空中本无华，眼病因有翳。沈思忽有得，是则入精义。

吾生晚闻道，岁月今少憩。遗经日在眼，似足了一世。

临流濯垢衣，尚勿惜馀弃。
赠泉陵上人
廖匡图（唐代）

暂把枯藤倚碧根，禅堂初创楚江濆。直疑松小难留鹤，

未信山低住得云。草接寺桥牛笛近，日衔村树鸟行分。

每来共忆曾游处，万壑泉声绝顶闻。
真如寺
仇远（元代）

一桥夭矫界双湖，野径沿流到佛庐。
石塔残灯犹闪烁，相家乔木已萧疏。
苔封古井晴逾滑，骨冷荒山草不除。
长水法师痴□甚，□根人定欲何如。
酬刘进之
陈傅良（宋代）

冰柱刘叉句，绨袍范叔寒。
所亲多物望，相识半人寰。
今老犹徒步，吾穷亦厚颜。
幽怀真易足，万卷屋三间。
《论语》诗
傅咸（魏晋）

守死善道，磨而不磷。直哉史鱼，可谓大臣。见危授命，能致其身。

克己复礼，学优则仕。富贵在天，为仁由己。以道事君，死而后已。
秋怀三十六首
邵雍（宋代）

风柳散如梳，霜云淡如扫。
高楼破危空，低烟袅寒草。
此际兴不尽，何以战秋老。
止可将酒瓶，同向西风倒。
题鞠隐堂卷
张孟兼（明代）

玉雪为颜白发鲜，儿孙满眼见曾玄。彩衣献寿三春酒，黄菊当期九月筵。

天上蟠桃今已熟，堂阴萱草故争妍。丹青解写名门德，留取家声奕世传。
以寒来送菊本都官复示诗见督次韵谢之
彭汝砺（宋代）

祇因霜雪妒萌芽，不意新诗谯惜花。芳本无心恋贫窭，迎风争入相公家。
悼蜀四十韵并序
张咏（宋代）

蜀国富且庶，风俗矜浮薄。奢僭极珠贝，狂佚务娱乐。

虹桥吐飞泉，烟柳闭朱阁。烛影逐星沉，歌声和月落。

斗鸡破百万，呼卢纵大噱。游女白玉珰，骄马黄金络。

酒肆夜不扃，花市春惭怍。禾稼暮云连，纨绣淑气错。

熙熙三十年，光景倏如昨。天道本害盈，侈极祸必作。

当时布政者，罔思救民瘼。不能宣淳化，移风复俭约。

情性非方直，多为声色着。从欲窃虚誉，随性纵贪攫。

蚕食生灵肌，作威恣暴虐。佞罔天子听，所利唯剥削。

一方忿恨兴，千里攘臂跃。火气烘寒空，雪彩挥莲锷。

无人能却敌，何暇施击柝。害物黩货辈，皆为白刃烁。

瓦砾积台榭，荆棘迷城郭。里第锁苔芜，庭轩喧燕雀。

斗粟金帛市，束刍罗绮博。悲夫骄奢民，不能饱葵藿。

朝廷命元戎，帅师荡凶恶。虎旅一以至，枭巢一何弱。

燎毛焰晶荧，破竹锋熠爚。兵骄不可戢，杀人如戏谑。

悼耄皆丽诛，玉石何所度。未能剪强暴，争先谋剽掠。

良民生计空，赊死心陨穫。四野构豺狼，五亩孰耕凿。

黔首不安堵，炎如居鼎镬。出师不以律，馀孽何由却。

鄙夫炽蜂虿，寡术能笼络。边陲未肃清，胡颜食天爵。

世方尚奔竞，谁复振蹇谔。黄屋远万里，九重高寥廓。

时称多英雄，才岂无卫霍？近闻命良臣，拭目观奇略。
迟徐九香不至有寄
郭仪霄（清代）

一溪水竹难抛置，昨日光阴不再来。好句得如新雨至，奇书翻似古人陪。

却虞春色堂堂过，要勒名花缓缓开。独倚池亭望云树，徐陵何处怅徘徊。
纪游十首
刘克庄（宋代）

照眼园花发，伤心墓草陈。
君谟两字谥，迂叟九分人。
贺新郎·绛雪堆云绿
赵善括（宋代）

绛雪堆云绿。倚朱栏、鸾飞凤舞，乱红如簇。宫锦海沈肌理秀，极目明霞孤骛。对翠袖、天寒修竹。轻露有情添泪眼，粲精神、娇醉薰华屋。然宝篆，散清馥。江南到处多兰菊。更海棠、贪睡未醒，漫山粗俗。欲品此花为第一，真色生香俱足。又只怕、惊人凡目。把酒对花频管领，怕狂风骤雨难拘束。拾碎玉，泛醽醁。
酬谢逸人四溟三首（并序）
卢柟（明代）

李白谪仙才，祢衡赋鹦鹉。
缄愁投夜郎，掩泪赴黄祖。
杀身扬绮芬，高名播千古。
天摧白龙鳞，云断黄鹤羽。
感此远谢君，沉吟望梁父。
对菊
贾岛（唐代）

九日不出门，十日见黄菊。
灼灼尚繁英，美人无消息。
真州杂赋
文天祥（宋代）

十二男儿夜出关，晓来到处捉南冠。
博浪力士犹难觅，要觅张良更是难。
过胡居士睹王右丞遗文
司空曙（唐代）

旧日相知尽，深居独一身。闭门空有雪，看竹永无人。

每许前山隐，曾怜陋巷贫。题诗今尚在，暂为拂流尘。
周梅所携正仲再和借书韵见示次韵报之
舒岳祥（宋代）

少日从军辉绿縢，如今一室与云朋。低眉深闭车中妇，背俗空云木上罾。

何幸传衣归六祖，莫忘受记出燃灯。相期何止诗篇事，大节无亏誓饮冰。
钓台阻风
林寿图（清代）

北风吹浪向南来，自爱鱼肥酒瓮开。七尺钓竿三尺艇，朝朝愿系子陵台。
虔州
程可则（明代）

章江回合女墙低，不见行人但鸟啼。往日聊城谁射矢，至今函鸟未封泥。

风吹败叶沈沙砾，日落前营动鼓鼙。欲向郁孤台上望，乱云含雨草萋萋。
奉陪黄帅机访问元夕战场归途见人家园池花木
曹彦约（宋代）

为渠著姓黄山谷，结友齐名杜审言。
领略残膏沾沔我，强书酬唱入坡门。
日夕山中忽然有怀
李白（唐代）

久卧青山云，遂为青山客。山深云更好，赏弄终日夕。

月衔楼间云，泉漱阶下石。素心自此得，真趣非外惜。

鼯啼桂方秋，风灭籁归寂。缅思洪崖术，欲往沧海隔。

云车来何迟，抚几空叹息。
挽宁宗皇帝章六首
王迈（宋代）

忧治勤宵旰，生经爽铏。
玉卮临瑞节，画翠怆昕廷。
草木秋零落，乾坤书晦冥。
扶持宗社计，列圣在天灵。
浪淘沙
张炎（宋代）

寒食不多时。燕燕才归。杏花零落水痕肥。浅碧分山初过雨，一霎晴晖。

闲折小桃枝。蝶也相随。晚妆不合整蛾眉。蓦忽思量张敞画，又被愁知。
次韵和王少清春游
项安世（宋代）

自笑年来多病，一春辜负嬉游。造物故禁双眼，东风为惜缠头。
楚宫词二首 其一
薛奇童（唐代）

禁苑春风起，流莺绕合欢。玉窗通日气，珠箔卷轻寒。

杨叶垂金砌，梨花入井阑。君王好长袖，新作舞衣宽。
有感
彭汝砺（宋代）

往复何为者，功名安在哉。茅心迷簿领，蓬鬓老尘埃。

鱼蠹生书帙，蛛丝在酒杯。渊明缘底事，苦死赋归来。
偈颂一百三十六首
释惟一（宋代）

开门待知识，知识喜来过，
两两不成双，一一无回互。
共卧不共床，同行不同步。
昭然在目前，目前不可睹。
虽则不可睹，我独知其故。
圣容菩萨来西天，庐仙夏人在东土。
冬祠太乙六言
范成大（宋代）

月色胧明碧瓦，蜡烟浮动黄帘。
罡骑飚轮欲下，一天飞霰纤纤。
荅郑州辨禅师见戏代高防禦
王若虚（金朝）

酒肆淫房即道场，一时作戏亦何妨。吾师自堕泥犁狱，更笑春风柳絮狂。
小圃逢春
邵雍（宋代）

随分亭栏亦弄妍，不妨闲停酒垆边。
夜簷静透花间月，昼户晴生竹外烟。
事到悟来全偶尔，天教闲去岂徒然。
壶中日月长多少，烂占风光十二年。
送朱僚长可大南归省觐司空公五首 其五
欧大任（明代）

两岸青枫江水流，可堪烟雨宿孤舟。傥思西署同游客，回首金茎白露秋。
问石楠
文彦博（宋代）

遣使赴西洛，因书问石楠。栽培既已久，围径必须添。

布叶应笼槛，抽梢定出檐。丹心与劲节，无惮雪霜严。
忆游金华洞一首寄婺守陈子文
韦骧（宋代）

不到金华四十年，碧溪深洞想依然。故人为郡应多暇，何日双旌翠霭边。
绍兴祭风师六首 其三 奠币用《容安》。
郊庙朝会歌辞（宋代）

物之流形，甚畏瘥疠。八风平矣，嘉生以遂。丝缕之积，有量斯币。

惟本之报，匪物之贵。
西浦
曾极（宋代）

珠珰错落江皋佩，罗袜轻盈洛浦妆。
欲采蘋花掷春信，停桡难觅杜兰香。
伤春词十二首 其三
张洵佳（清代）

春雨春风一梦过，瞢腾春梦奈愁何。外孙黄绢题词少，小妹青愁短命多。

坐使名花归劫海，欲将幽憾愬阎罗。此生行乐蹉跎甚，憔悴而今两鬓皤。
行香子
程颂万（清代）

昨夜风柔。吹醒香愁。凭阑干、忘了回头。亸残红袖，笑蹴莲钩。

度水中桥，桥外柳，柳边楼。

人间最苦，销魂怨别，别伊时、况是新秋。十分僝僽，一种风流。

恨水重重，山叠叠，梦悠悠。
重九夜偶成
黄仲则（清代）

悲秋容易到重阳，节物相催黯自伤。
有酒有花翻寂寞，不风不雨倍凄凉。
依依水郭人如雁，恋恋寒衣月似霜。
差喜衰亲话真切，一灯滋味异他乡。
卜算子·欲整别离情
琴操（宋代）

欲整别离情，怯对尊中酒。野梵幽幽石上飘，搴落楼头柳。不系黄金绶。粉黛愁成垢。春风三月有时阑，遮不尽、梨花丑。
石塘感旧十绝
刘克庄（宋代）

三茔相望一牛鸣，来扫新松百感生。
季札旋封丘哭墓，晋人谬谓圣忘情。
同孙子直和李参政东园韵 其三
洪咨夔（宋代）

破舰已风方汹汹，积薪未火又悠悠。天公解管人间事，甲子占晴稳有秋。
嫩晴踏访残梅次莲公韵 其一
王彦泓（明代）

屡欲寻梅过野塘，卧闻檐雨暗心伤。喜看淡日穿云色，痛惜寒花委地香。

数朵仅存聊慰限，全枝若尽枉回肠。春霜况作连阴兆，莫厌端相到夕阳。
四时田园杂兴四首 其一
曹家达（清代）

东风泛晴和，陌上芳尘飞。姣姣桃李花，时至生光晖。

宿麦冻朝烟，草露亦未晞。农人事春畴，荷锄出柴扉。

桑条蚕妇筐，黄鸟随人飞。百物熙阳春，揽观淡忘归。

还凭樽酒中，窥此造化机。
别春炉
白居易（唐代）

暖阁春初入，温炉兴稍阑。晚风犹冷在，夜火且留看。

独宿相依久，多情欲别难。谁能共天语，长遣四时寒。
甘露寺紫薇花
孙鲂（唐代）

蜀葵鄙下兼全落，菡萏清高且未开。赫日迸光飞蝶去，

紫薇擎艳出林来。闻香不称从僧舍，见影尤思在酒杯。

谁笑晚芳为贱劣，便饶春丽已尘埃。牵吟过夏惟忧尽，

立看移时亦忘回。惆怅寓居无好地，懒能分取一枝栽。
留鹤江有感
陈允平（宋代）

抱玉归来泪满襟，世间何许觅知音。
此生虽有噬脐悔，到死终无尝胆心。
伏枥马思云路远，避钩鱼隐石潭深。
故人若问淞江客，自采芙蓉学楚吟。
鹿鸣宴中走笔呈林教授
岳珂（宋代）

三级催龙浪，朋来盛鹿宾。
渊源识馀润，腾踏已通津。
融帐知方盛，陆庄应未贫。
成功岂无日，况复值词人。
诗 其二
寒山（唐代）

井底生红尘，高峰起白浪。石女生石儿，龟毛寸寸长。

若要学菩提，但看此榜样。
木香
张耒（宋代）

紫皇宝辂张珠幰，玉女熏笼覆绣衾。
万紫千红休巧笑，人间春色在檀心。
和晏相公初春
韩维（宋代）

春物华犹少，春风思已多。
新黄先入柳，微绿自生波。
酒兴潜倾倒，诗情暗揣摩。
流年不须问，判作白头歌。
多稼亭前小步
杨万里（宋代）

樱桃抛过隔墙莟，芍药丛抽刺土芽。
最是蜜蜂无意思，忍将尘脚蹈梅花。
寒食礼先师真五首 其四
释清远（宋代）

去人去矣叮咛嘱，住者相承无断续。若遇知音一和时，乃知去住常充足。
途次望乡
孟浩然（唐代）

客行愁落日，乡思重相催。
况在他山外，天寒夕鸟来。
雪深迷郢路，云暗失阳台。
可叹凄惶子，高歌谁为媒。
再寄元美 其二
李攀龙（明代）

中丞辽海罢登坛，公子红颜复挂冠。自有绨袍怜范叔，谁从长铗见冯驩。

上书北阙风云壮，洒泪西山雨雪寒。憔悴尽堪知国士，相逢应作少年看。
寒食城南即事因访蓝田韦明府
殷尧藩（唐代）

闲出城南禁火天，路傍骑马独摇鞭。青松古墓伤碑碣，

红杏春摇羡管弦。徒说鸊鹈膏玉剑，漫夸蚨血点铜钱。

世间尽是悠悠事，且饮韦家冷酒眠。
永嘉卢仲脩永年袖文见访酬以短句
王十朋（宋代）

地僻原名左，天寒岁欲徂。遥遥屈佳客，得得访潜夫。

一第且慁子，八篇真起予。蜚声参四杰，谁复敢前卢。
山花子 山花忽开一枝，怜其晚秋无侣，摘供案头，为赋小词
何振岱（清代）

暗觉丝香近往还。疏花斜出绿筠间。一捻猩红秋日艳，有谁看。

清供为渠分片席，孤吟相对数微叹。差胜虚庭风露广，夜深寒。
偈颂一百二十三首
释崇岳（宋代）

入门正路，不容回互。
千人万人，当阳蹉过。
周道人求诗书赠
陈文蔚（宋代）

道人妙推算，未知谁赏音。章泉谨许可，赠之五字吟。

老我已无用，穷通总无心。但思结茆地，访君白雪深。
戎州杂诗
朱尔迈（清代）

匹马登城暮，苍凉极望间。青衣天半水，乌撒瘴余山。

风激边笳裂，霜危峡草斑。独携雄剑在，长啸拂金环。
幽命
沈括（宋代）

山木啸兮云幽幽，秣我归马兮无为久留。江鼯翔兮雨漫漫，回无车兮水渐幰。

仲何为兮中野，澹将洋兮疏驾。目逝兮形留，郁逍遥兮日下。

泻慕兮流观，抚节兮浩望。驷黄戾兮靡骋，旋吾辑兮焉往。

不我虚兮斯辰，思何为兮鞅掌。
偈三首
释行机（宋代）

圆通不开生药铺，单单只卖死猫头。
不知那个无思鼻，吃著通身冷汗流。
寄韦赡
罗隐（唐代）

石城蓑笠阻心期，落尽山花有所思。羸马二年蓬转后，

故人何处月明时。风催晓雁看看别，雨胁秋蝇渐渐痴。

禅智阑干市桥酒，纵然相见只相悲。
句 其五
仇远（元代）

风雨不出户，儿孙共读书。
寄艾若讷
李正民（宋代）

宅相凋零久不振，喜君文采日清新。弹琴密令能官业，献颂王清迈等伦。

岂有青松蟠涧谷，待看騄骥绝风尘。诸儒方讲升平事，策足须登要路津。
从张子立觅驴二绝 其一
张镃（宋代）

蹇驴休爱鸽毛青，指日骅骝辇路行。听水听松方属我，灞桥风雪可寒盟。
和孟东野韵
范偃（宋代）

散策欲薄暮，疏钟犹殷床。
风烟函古趣，岩壑生幽香。
仰首逼象纬，俯视渺川光。
向来非突兀，几成虎豹场。
黄清夫秋江钓月图
赵孟頫（元代）

尘土染人衣袂，烟波着我船窗。为问行歌都市，何如钓月秋江。
读谢安传
黄庭坚（宋代）

倾败秦师琰与玄，矫情不顾驿书传。
持危又幸桓温死，太傅功名亦偶然。
天台陈石居出乃祖梅隐先生遗稿其序中所载与
吕胜之（宋代）

临文增太息，复见此人不。
义重千金诺，身轻万里游。
好诗今寡和，壮志古难酬。
一盏梅花露，年年荐陇头。
丰湖三首
刘克庄（宋代）

岷峨一老古来少，杭颍二湖天下无。
帝恐先生晚牢落，南迁犹得管丰湖。
闻伯茀寿富仲茀富寿兄弟死耗
陈宝琛（清代）

朝衣就市痛冰清，赴死还看好弟兄。有子多应思我友，此才难得出宗英。

倚楹一泪几成罪，临穴同歼岂为名？长忆城南相送日，尔时厝火故承平。
香奁八咏 其五 芳尘春迹
杨维桢（元代）

是谁步屧印微茫，便似石家春满床。软雪消时痕晃底，好风起处步生香。

彩云飞上鞦韆镫，芳草侵来蹴鞠场。愁绝如痴成独立，绣鸳拾得在东墙。
黄筌画金盆鸽孟蜀屏风者也一首
苏籀（宋代）

孟氏观阙尝鲜新，虯虯栱桷翔青冥。
可怜当年百事足，鬼眼未遽窥高明。
铺首仓琅百楼耸，宝帘珠带关银屏。
风台露榭敞锦缬，朝朝暮暮吹竽笙。
鹅溪白茧冰雪清，黄史舐笔研丹青。
屏间观者诚粲者，醉颊融暖兰膏匀。
金槃滴取宫桃露，点{左黑右南}铅朱三昧处。
融怡宿粉晕娇红，一片辞枝三月暮。
妙趣忘言心独睹，花好更教宫女妬。
彩翎降趾戏吾廷，啄哺驯和谢笼籞。
跖石窥盆刷羽仪，天乐凤箫鶱欲举。
智者创物仁者守，何嗟及矣何追咎。
当时高岸尚微茫，零落萍蓬入谁手。
华堂粉壁倚叉竿，五十年前亡是叟。
细说盈亏阅今古，我曹知爱当知恶。
此间风韵出成都，花上杜鹃啼最苦。
见之坐右久弥新，咄咄庸工难与语。
杂兴
张镃（宋代）

风月属渔樵，真味岂能领。
雍容补国手，斯宜理烟艇。
乐天未归时，极口献忠鲠。
十上九不行，回身避机穽。
酒徒与诗伴，共煮香山茗。
流传画九人，公貌粹而整。
和文与可洋川园池三十首 其十一 二乐榭
苏轼（宋代）

此间真趣岂容谈，二乐并君已是三。仁智更烦诃妄见，坐令鲁叟作瞿昙。
托长兴吴宰僦居
沈与求（宋代）

一区无地可经营，宦牒东西寄此行。问舍它时聊尔耳，浮家今此太劳生。

肯将口腹累安邑，正欲弦歌闻武城。为我三间卜茅屋，夜深来听读书声。
鹧鸪天·鸾诰双双妇与姑
郭应祥（宋代）

鸾诰双双妇与姑。家尊荣宦到中都。

暂时花县飞凫与，新看芝庭捧鹤书。

梅欲放，柳将舒。诞辰先占一阳初。

清心堂下围红处，剩有长生酒满壶。
秋夜
高翥（宋代）

老去惊秋白发添，不禁凉吹逼疏帘。
楼高幸自蛩声远，争奈梧桐又傍檐。
送徐陵如朱尔凝北上 其四
李流芳（明代）

江左才人冀北群，一朝顾盼重风云。知君别欲传衣钵，聊借光辉烛我军。
延平寄客生、鉴在
钱澄之（清代）

时事竟难论，秋来悔此行。一官叨半刺，万乘倚孤城。

井邑声朝杂，关门火夜明。知君悲海市，游戏笑狂生。
偈颂一百二十三首 其一一三
释崇岳（宋代）

绝罗笼，脱羁锁。虽是善因，而招恶果。
夏夜
释道潜（宋代）

斗帐昏昏夜气蒸，移床趁月卧中庭。紫薇花露沾衣冷，翻觉华胥梦易醒。
近以洛花寄献斋阁蒙赐诗五绝褒借今辄成五篇以答来贶 其二
文彦博（宋代）

山翁为赏洛花奇，采笔连挥五绝诗。口沫手胝频捧读，兰亭醉墨尚淋漓。
瑞鹤仙·醉归来
郑闻（宋代）

醉归来，不悟人间天上，云雨难寻旧迹。但馀香、暗著罗衾，怎生忘得。
瑞鹤仙 王叔明松窗读易图，次周清真韵
吴湖帆（清代）

渺清流枕郭。烟浪远，一片平林漠漠。虚涛半天落。

好情怀、都在斜阳庭角。寒窗凭弱。向老龙、重问旧约。

尽迂翁笑我，狮子梦回，可与斟酌。

却似王孙雅趣，小隐沤波，水晶亭阁。松风撼幕。疑云外，有仙药。

记当时、想到移居青弁，繁华还怕路恶。试脂妍露滴，携取个中至乐。
永王东巡歌·其六
李白（唐代）

丹阳北固是吴关，画出楼台云水间。
千岩烽火连沧海，两岸旌旗绕碧山。
送林巡简赴任河西务
谢廷柱（明代）

河西烟火万家村，争报新官到里门。署入柳阴垂印绶，马嘶江市耀櫜鞬。

策勋名彻高牙府，肄武声闻细草原。想见西山青在眼，公馀应未负芳樽。
江行五绝
郑獬（宋代）

马当之西绝险处，青山独出无四邻。
且系画船枫树下，行人去赛小姑神。
五月十三日山弟亡辰夜不不寐哭而有诗
李东阳（明代）

今日复何日，日永夜亦长。夜长不得寐，起坐心彷徨。

去年今岁不，倏忽异存亡。生同为兄弟，死独归山冈。

呢呢笑语声，隐隐灯烛光。开缄得遗稿，理箧见故裳。

此物久已尘，谁遣在我傍。我病人废食，万外中攒戕。

老亲不汝悲，悲即恐我伤。汝妇不敢啼，呜呜咽空房。

我亦念衰老，含悲茹肝肠。谁无骨肉亲，而独此祸殃。

三年四衰绖，行路为酸伤。难将百丈绳，系此白日光。

白日有明灭，我哀那可忘。
禅人写真求赞
释正觉（宋代）

口方鼻直，眉棱眼深。
未填沟壑，还碍丛林。
万象无得剩法，三世不见閒心。
字雁没而寒烟淡淡，华鳞潜而秋水沈沈。
八月中浣同官会于尘外亭分韵得烟字
度正（宋代）

放步超阛阓，濯缨俯漪涟。清风来徐徐，玉宇明娟娟。

平畴卷黄云，远浦凝寒烟。横空六六峰，一一来当筵。

秋光助颜色，相对如高贤。三峨眇遐思，彷佛窥其颠。

悠悠城南道，郁郁惠陵阡。怀哉千载人，乔木今参天。

回头子云宅，池塘亦依然。奈何傍人门，不几丧我玄。

沿河西复西，草草屋数椽。唐儒杜先生，向来此周旋。

食我西山英，饮我西涧泉。吐出五色丝，无愧三百篇。

遂令浣溪上，草木皆光鲜。我欲于其间，结茅近英躔。

尚论古之人，永谢区中缘。鹪鹩翔蓬蒿，庶几避鹰鹯。

但欲一区宅，不用二顷田。念昔怀此心，只今已十年。

平生百事拙，为计亦可怜。家有万卷书，而囊无一钱。

登临每怅望，兴味徒拳拳。珍重金石交，议论相磨研。

求寻鸥鹭盟，摆脱簿书缠。风月为鼓吹，溪声为管弦。

茗饮间醴醪，藜羹杂豆笾。谈谐各自适，洒落真神仙。

哦诗纪胜游，他年草堂编。
秋宿经上人房
李洞（唐代）

江房无叶落，松影带山高。满寺中秋月，孤窗入夜涛。

旧真悬石壁，衰发落铜刀。卧听晓耕者，与师知苦劳。
过侧石驿
韩琦（宋代）

二月春光薄，川寒驿路长。虎蹲难动石，龙矫已刳桑。

岭狭居多险，耕勤地少荒。山农骇车骑，儿女满庄墙。
和人二首
张耒（宋代）

腊残春近独消魂，残雪长安千万门。
青鸟何曾寄音信，碧云刚解报黄昏。
山村见凤仙花
陈辉（宋代）

小种花开地不偏，生来枝叶本嫣然。半痕奇艳添微粉，几瓣新嫣染翠钿。

色映疏帘欺睡后，香飘野砌到尊前。莫嫌寂寞山村里，却有亭亭物外仙。
古砚歌答解性初高士赠宝晋斋砚而作
张宇初（明代）

空峒山人居嶰谷，拥翠成轩种群玉。生平好古陋流俗，垂钓扬江岍山曲。

昔尝授道袁安门，立雪瑶台书万束。珍图异玩皆绝奇，云锦为囊善牧蓄。

时来桂馆闻钧天，握手论交踰十年。相知不怪有清癖，每赠毛颖兼陈玄。

石乡雅制来即墨，蕴质含章尤砺坚。铭词重是宝晋物，枝蔓瓜瓞相连绵。

南塘砚品每无价，龙尾洮溪未容诧。端歙犹推西北岩，青逼琅玕紫如赭。

襄阳本是南宫仙，自许苏黄堪并驾。海岳庵前铁瓮城，爱石应须拜其下。

驽骀过谓追名骝，封题远寄沧江头。磨砻愈钝鄙精锐，体方用静心与侔。

穷经朝夕谩披写，临池一扫春云浮。梧竹轩窗共清夜，冰绡云雾腾蛟虬。

京华苦惜久离别，痼疾翻成卧松雪。秦淮春涨鲙思吴，京口秋高潮梦越。

支离晚契松乔踪，价忝杨休赋应劣。愿子空峒寿与齐，缓调笙鹤梅花月。
与潘文叔游稀岳四首
赵蕃（宋代）

常闻祝融峰，今日上封寺。
虽孤登望眼，要逐幽遐志。
盖渠目力及，皆我脚力自。
是可将无同，吾言亦聊戏。
八月十五夜饮王扩相川别业得动字
徐贲（元代）

风高海云收，月出天宇空。今夕寒暑均，适与诸君共。

欢深坐忘永，契合饮易痛。露萤寒不飞，水鸟夜停哢。

山精各潜匿，银蟾忽飞动。亭亭广寒桂，不知何年种。

我欲问嫦娥，素鸾无由控。佳节屡变更，壮心久悾恫。

人生非仙骨，有乐当自纵。惜无桓伊笛，为尔作三弄。
春日赋柳
金节（明代）

沿堤披拂弄新烟，春色遥看万壑前。绿暗不缘分袂赠，青芬犹想画眉鲜。

暂时带雨酬佳节，到处迎风忆往年。欲结柔条舒未得，不堪枝上又啼鹃。
借张山长韵呈方虚谷三首
杨公远（宋代）

楼台寂寂白云堆，三径萦迂锁翠苔。
怪得菊松多喜色，只缘琴鹤已归来。
人瞻北斗光尤仙，门对南山掩复开。
野客再持漫刺谒，不应袖手又空回。
家叔致考功事山居寄呈
吴维岳（明代）

窈窕岩阿松桂繁，沙田数亩傍仙源。
开尊白石依汀鹭，捣药清仙引洞猿。
花外小车邻客至，架中纷帙野僮翻。
南楼月上村墟静，醉倚孤琴无一言。
武夷山中四首
蔡沈（宋代）

余昔隐屏南，春风驻征骖。
开门傍水面，结屋依山岚。
千崖互纡郁，万象中浑涵。
居然岁月深，寒花露毵毵。
满庭芳 藏头
王哲（金朝）

莫驱驰，公全道，来真性明光。谁知得，便是水中霜。

应相从相见，人悟，物物俱忘。中有，华耀处，怎奈被云藏。

详。语锐田，起屋震，地安房。教认清外，别蕴馨香。射昆山片玉，风共、谁话琅琅。

辰动，阳佳节，金菊满庭芳。
送曾无逸入为掌故
杨万里（宋代）

吉文江水走玉虹，我家水西君水东。
有时相思即命驾，连床夜雨听松风。
中间薄宦各分散，南飞驾鹅北飞鴈。
朝来驿骑打谯门，有客有客来相见。
闻君携家入帝京，椎鼓发船天上行。
也能枉辙九十里，来访江西道院僧。
诗家两僊宿台省，红药苍苔紫薇影。
若问山僧作麽生，日晏莺啼眠不醒。
湘西寺霁夜
李群玉（唐代）

雨过琉璃宫，佳兴浩清绝。松风冷晴滩，竹路踏碎月。

月波荡如水，气爽星朗灭。皓夜千树寒，峥嵘万岩雪。

后山鹤唳断，前池荷香发。境寂凉夜深，神思空飞越。
好事近
陈亮（宋代）

篱菊吐寒花，香弄小园秋色。携手画阑西畔，忆去年同摘。

小亭依旧锁西风，往事已无迹。懒向碧云深处，问征鸿消息。
跋东坡墨迹
许月卿六（宋代）

海外归来衰鬓皤，浩然之气笔嵯峨。
富贵不淫贫贱乐，万年千载一东坡。
冰泮志喜次黄才伯韵
文徵明（明代）

吹面东风不作寒，断冰千片下晴滩。已看积雪经冬尽，正好垂晴映水看。

满目江山劳应接，到家樱笋未阑残。只应今夜扁舟梦，先绕吴门斗鸭阑。
福山杂吟
潘相（清代）

山川《禹贡》记嵎夷，刘豫更名竟不移。好古犹寻羲仲宅，多文久废李斯碑。

槎无童女求瑶草，户有耆氓织檿丝。莫以鱼盐卑相业，烝民利赖到今兹。
下第用小莲夜坐韵二首 其一
殷葆诚（清代）

十丈高楼月上迟，红闺心事一灯知。年来苦把双娥画，总恨新妆未入时。
送人游边二首 其一
吕南公（宋代）

六月洮河上，惊飙雹似拳。游人方仗策，元帅已开边。

京观酋豪肉，军储府藏钱。参谋如有取，常武在周篇。
送周纳言之金陵 其二
叶春及（明代）

伊余倦尘网，寂寞罗浮居。古人日以远，揽衣起踟蹰。

雪浪天一日，斯人去己徂。欢爱若梦寐，念此徒欷歔。

之子挺南服，行行嗣前车。祗役炎海涯，握手情相于。

分飞怆鸣雁，惠我云中书。如何倏伤别，把酒临路衢。

王命有严期，𨚗能立斯须。
送张道士
韩愈（唐代）

大匠无弃材，寻尺各有施。况当营都邑，杞梓用不疑。

张侯嵩高营，面有熊豹姿。开口论利害，剑锋白差差。

恨无一尺捶，为国苔羌夷。诣阙三上书，臣非黄冠师。

臣有胆与气，不忍死茅茨。又不媚笑语，不能伴儿嬉。

乃著道士服，众人莫臣知。臣有平贼策，狂童不难治。

其言简且要，陛下幸听之。天空日月高，下照理不遗。

或是章奏繁，裁择未及斯。宁当不俟报，归袖风披披。

答我事不尔，吾亲属吾思。昨宵梦倚门，手取连环持。

今日有书至，又言归何时。霜天熟柿栗，收拾不可迟。

岭北梁可构，寒鱼下清伊。既非公家用，且复还其私。

从容进退间，无一不合宜。时有利不利，虽贤欲奚为。

但当励前操，富贵非公谁。
仁老画梅二首
吴则礼（宋代）

玄牝要饱知，六出端不死。
妙高一瓣香，付与毛锥子。
题冯会东雪竹卷
陆深（明代）

强项折腰还一时，要看雪里两三枝。春风桃李花无数，白白红红吹又吹。
次韵子瞻端午日与迟适远三子出游
苏辙（宋代）

人生逾四十，朝日已过午。
一违少壮乐，日迫老病苦。
丹心变为灰，白发粲可数。
惟当理锄櫌，教子蓺稷黍。
谁令触网罗，展转在荆楚。
平生手足亲，但作十日语。
朝游隔提携，夜卧困烝煮，未歌《棠棣》诗，已治刍灵祖。
士生际风云，富贵若骑虎。
奈何贫贱中，所欲空龃龉。
古
赠传神者
郑刚中（宋代）

我向无中生出妄，君从妄里却求真。
葫芦可画虽依本，阿堵知君画不亲。
赠孙至丰
黄葆光（宋代）

劝农因到好溪头，把酒相看忆旧游。三十年来如一梦，可怜空负钓鱼舟。
龙孙竹生辰阳山谷间高不盈尺细仅如针而凡所以为竹者无一不具予寘石斛中暮春生数笋森然可喜为赋此
张栻（宋代）

小竹如针能具体，方春茁笋更堪怜。乾坤妙用无馀欠，隐几旁观为莞然。
登尊经阁
王遂（宋代）

月到长赢麦已秋，闲将心事付洽洲。
但惭一着输先手，欲为诸公让出头。
山畔翩翩疑过雁，水边帖帖似飞鸥。
丈夫家法无多子，后乐须为天下忧。
八月八日发潭州后得绝句四十首
赵蕃（宋代）

病思昏昏略未醒，木犀谁遣浸饶瓶。
兀然随我故山梦，竹故青青雨自零。
岁晚书事十首
刘克庄（宋代）

岁晚郊居苦寂寥，日高监酪去城遥。
深深榕迳苔墙里，忽有银钗叫卖樵。
浪淘沙（中秋雨）
萧汉杰（宋代）

愁似晚天云。醉亦无凭。秋光此夕属何人。贫得今年无月看，留滞江城。夜起候檐声。似雨还晴。旧家谁信此时情。惟有桂香时入梦，勾引诗成。
江湖
傅梦得（宋代）

落魄江湖上，人疑是谪仙。
四时逢酒醉，长日拥书眠。
点鬓惟添雪，知心只有天。
林泉难久困，未整钓鱼船。
【双调】沉醉东风_隐居叹朝暮
任昱（元代）

隐居
叹朝暮青霄用舍，尽头颅白发添些。伴渔樵，苫茅舍，醉西风满川红叶。近日邻家酒易赊，三径黄花放也。
寻春值雨
杜陵路烟迷雾昏，定昆池花落云根。粉翅寒，金衣润，等闲孤负寻春。柳下重门那个人，怕容易红消翠损。
宫词
鳷鹊层楼夜永，奖蓉小苑秋晴。金掌凉，银汉莹，按霓裳何处新声。懒下瑶阶独自行，怕羞见团团桂影。
宫词
翡翠屏间篆烟，樱桃花底冰弦。上苑春，长门怨，对黄昏默默无言。十二琼楼第几仙，彩云下先留凤辇。
题情
罗帕写桃报旧情，玉箫吹杨柳新声。傅粉容，偷香性，对红妆笑指银瓶。尽醉梅花不要醒，怕孤负良宵媚景。
信笔
有待江山信美，无情岁月相催。东里来，西邻醉，听渔樵讲些兴废。依旧中原一布衣，更休想麒麟画里。
题情
唾碧衫宽舞体，麝烟煤淡歌眉。远信稀，归期未，郁金堂夜深空闭。绣被寒多有梦知，绮窗外银蟾似水。
会稽怀古
爱望海秦山古色，探藏书禹穴重来。鉴水边，云门外，有谁人布袜青鞋？休问吴宫暗绿苔，越国在残阳翠霭。
四时词 其四
朱诚泳（明代）

长安一夜酸风吼，雪片朝来大如手。红炉乍煖凤笙温，旋割羊羔荐春酒。

金天肃杀春到迟，貂裘无奈冷相欺。小奴走报启扉入，梅花方著东南枝。

雪霁怀人动清兴，剡溪灞上多奇胜。呼舟策蹇两相妨，区区富贵谩千乘。

方阁护云颜渥丹，青绫纸帐薰沈檀。人间清夜不成寐，天上琼楼几许寒。
颂古三十九首
释道枢（宋代）

谁将画角吹江城，一曲梅花隔岸听。
宿酒乍醒金鸭泠，海棠枝上月犹明。
蝶恋花 其二 和汉川卢令女题泥溪驿韵
王士禄（清代）

翠幰红帘晴少翳。花驿风香，渐觉秾春至。漫道鹃声堪坠泪。

木棉红照人颜腻。

江路盘回山路细。谢女吟成，旅思清如水。彤管自怜多画意。

幽修分得浮岚翠。
别鹤操
释显万（宋代）

三山邈何许，烟雾如海深。两鹤翅相接，意欲栖瑶林。

惊风起中路，沙尘扬夕阴。哀鸣失俦侣，俯啄何苦心。
高贤孺厚斋使君之令子自番来霅访明亲旧此意
牟巘（宋代）

厚德流光报必丰，当年齿稚已奇童。兰芽秀擢孤根内，华表惊呼一梦中。

肯向陈人论世好，绝知新句有家风。海棠花下看钟蒋，说著令人念此翁。
朝中措（题兰室道女扇）
吴文英（宋代）

楚皋相遇笑盈盈。江碧远山青。露重寒香有恨，月明秋佩无声。

露灯炙了，金炉烬暖，真色罗屏。病起十分清瘦，梦阑一寸春情。
联句赠贞烈全民
陈爵（明代）

身任纲常重，名争日月明。令仪堪世范，淑德自天成。

赵郑应连璧，萧苏乃抗衡。居常夫内助，遇变女中英。

时难间关苦，躬危慷慨增。矢心生不辱，完节死非轻。

群丑惊心溃，三军怒气腾。精灵孚帝祐，雠恨洗霜清。

野老哀同泪，词人叹共声。郡侯章照耀，邑史传丹青。

风教须闻疏，天书尚早旌。闾阎誇故事，濒海挹馀馨。

舆论千年在，民彝一念生。联诗敦薄俗，忠信讵无称。
和唁项羽四首 其四
温权甫（清代）

西渡程途历几千，拔山有力亦徒然。闺门义烈皆称勇，左右愁徒即是贤。

终古祠堂王号愤，千秋庙貌县名迁。回首故园成春梦，一片苍凉隔暮烟。
赋飞鸿送胡则大
杨载（元代）

年年客里见飞鸿，成阵成行上碧空。杳杳江湖寻故侣，萧萧芦苇下新丛。

翱翔已出云霄上，饮啄宁来沼沚中。今日似君归去好，扁舟一夜起东风。
偈颂一百零二首
释绍昙（宋代）

一雨润枯焦，扫尽流金暑。
薰风殿阁凉，诸佛出身处。
堪笑勤川无义语，引得花木瓜，
变成烂苦瓠。走遍衡格卖与谁，
一十三人声怨鼓。
江南暮春寄家
李绅（唐代）

雒阳城见梅迎雪，鱼口桥逢雪送梅。剑水寺前芳草合，

镜湖亭上野花开。江鸿断续翻云去，海燕差池拂水回。

想得心知近寒食，潜听喜鹊望归来。
过林口市
董嗣杲（宋代）

浮泥踏着软，危坡倩谁累。
家家翠岚压，此是林口市。
山中何清孤，聚落颇填委。
快果甘如饴，浊醪淡如水。
只是石眼泉，聊慰行子齿。
此景自献酬，此市亦清美。
纷纭趁墟者，未晓听钟起。
盛传有畸翁，韬晦翠樾里。
姓名素不闻，十载安所止。
多言风月夜，吟啸传远迩。
卜算子
范成大（宋代）

凉夜竹堂虚，小睡匆匆醒。银漏无声月上阶，满地阑干影。

何处最知秋，风在梧桐井。不惜骖鸾弄玉箫，露湿衣裳冷。
飞乌与正老相值盖十月初见之梦兆云
李流谦（宋代）

忆得初冬忘甲子，夜梦与师游破寺。
明朝东望欲寄声，我在紫破师锦水。
空山行役偶相逢，物色看来与梦同。
当时梦觉疑非梦，今日翻疑是梦中。
雨中登披风榭望东山
晁公溯（宋代）

冈岭逶迤草木低，东山好处我能知。
色浓意远真堪画，须在冥蒙奄霭时。
和王倅见惠十篇
曹勋（宋代）

十篇贲蓬茅，心亲不道远。
内抃如登瀛，外愧稽策蹇。
徒诵碧云句，幽香发芳苑。
嚼梅
顾逢（宋代）

冷灶无烟过午时，可怜童鹤望邻炊。
饥来细把梅花嚼，不信梅花不疗饥。
送陆畅归湖州，因凭题故人皎然塔、陆羽坟
孟郊（唐代）

淼淼霅寺前，白蘋多清风。昔游诗会满，今游诗会空。

孤吟玉凄恻，远思景蒙笼。杼山砖塔禅，竟陵广宵翁。

饶彼草木声，仿佛闻馀聪。因君寄数句，遍为书其丛。

追吟当时说，来者实不穷。江调难再得，京尘徒满躬。

送君溪鸳鸯，彩色双飞东。东多高静乡，芳宅冬亦崇。

手自撷甘旨，供养欢冲融。待我遂前心，收拾使有终。

不然洛岸亭，归死为大同。
送伸仲归漆塘以语及君臣际经书满腹中为韵十首 其五
葛胜仲（宋代）

潜山赋归来，卜筑聊自憩。岩壑发天藏，桐竹如手蓺。

寒泉西神派，那复问水递。割甘饷儿女，伐木课童隶。

意行及趺坐，宴然契真际。诚从古人求，三隐真可继。
题万寿圆觉院
吴钢（宋代）

梵室香飘隔竹闻，壁间肆笔烂奎文。
山深翠辇经行处，犹卧从龙数点云。
晨起南窗晴日可爱戏作一绝
陆游（宋代）

萧散山林一幅巾，天公乞与自由身。
茅檐不似宫塼暖，日满南窗也可人。
南岩均庆寺诗四首 其一
丘逢甲（清代）

万山围一城，闽粤此钥锁。一岩瞰城立，一佛踞岩坐。

旁立古女瞰，遣容何婀娜？传闻昔争墩，此语恐未果。

如何岩巅石，莲印遍磊砢。入岩岩转深，岩势侧而椭。

岩居金色身，炉烟袅古火。岩腹蓄乳泉，时作天花堕。
律中应钟（一作裴元诗）
裴次元（唐代）

律穷方数寸，室暗在三重。伶管灰先动，秦正节已逢。

商声辞玉笛，羽调入金钟。密叶翻霜彩，轻冰敛水容。

望鸿南去绝，迎气北来浓。愿托无凋性，寒林自比松。
颂古五十七首
释道昌（宋代）

天雷如鼓，云腾致雨。
雨霁云收，新月一钩，
至道无难，惟嫌拣择。
五年分疏太隔胍，东海鲤鱼多赤梢，
南山大虫有白额。
鹧鸪天 新月
陈尔士（清代）

一线清光透素帷。晶奁烟影未全披。斜临寒浦游鱼避，转到天中旅雁悲。

人寂寞，梦参差。巧寻绣阁斗蛾眉。花阴一角无人见，罗袖深深敛拜时。
明皇祀圜丘乐章。寿和
佚名（唐代）

崇崇泰畤，肃肃严禋。粢盛既洁，金石毕陈。

上帝来享，介福爰臻。受釐合祉，宝祚维新。
又忏心一首
龚自珍（清代）

佛言劫火遇皆销，何物千年怒若潮。
经济文章磨白昼，幽光狂若复中宵。
来何汹涌须挥剑，去尚缠绵可付箫。
心药心灵总心病，寓言决欲就灯烧。
奉和幸大荐福寺应制（寺即中宗旧宅）
李峤（唐代）

雁沼开香域，鹦林降彩旃。还窥图凤宇，更坐跃龙川。

桂舆朝群辟，兰宫列四禅。半空银閤断，分砌宝绳连。

甘雨苏燋泽，慈云动沛篇。独惭贤作砺，空喜福成田。
水调歌头
汪莘（宋代）

天有月来几时。”太白去“今人不见古时月”，本於《抱朴子》云：今月不及古月之郎。抱朴子所言，非绮语也。深思而得之，诚有此理。嘉定此理。嘉定元年中秋日，因赋水调，其夜无月

听说古时月，皎洁胜今时。今人但见今月，也道似琉璃。君看少年眸子，那比婴儿神彩，投老又堪悲。明月不再盛，玉斧亦何为。

约东坡，招太白，试寻思。凭谁斫却，里面桂影数千枝。忆在无怀天上，仍向有虞宫殿，看月到陈隋。别有一轮月，万古没成亏。
送人归上国
韦庄（唐代）

送君江上日西斜，泣向江边满树花。

若见青云旧相识，为言流落在天涯。
新市杂咏 其二
华岳（宋代）

翠翘佯醉倩人扶，约我文君卖酒垆。解佩向人陪笑问，一杯容妾佐樽无。
咸阳送房济侍御归太原幕（昔尝与济同游此邑）
卢纶（唐代）

旧居无旧邻，似见故乡春。复对别离酒，欲成衰老人。

客衣频染泪，军旅亦多尘。握手重相勉，平生心所因。
友封体
元稹（唐代）

雨送浮凉夏簟清，小楼腰褥怕单轻。微风暗度香囊转，

胧月斜穿隔子明。桦烛焰高黄耳吠，柳堤风静紫骝声。

频频闻动中门锁，桃叶知嗔未敢迎。
为王阳史司丞赋得玉女潭诗七首 其二 玉女潭
沈鍊（明代）

澄潭宛轻冰，郁拂凄露重。委蛇淑女姿，素丝扬五纵。

下有青莲玉，容成手能种。舒藻凤鸟回，沉精鱼龙恐。

曜日自光灵，为霖本神用。明发藉风云，膏流八埏共。
点绛唇（庆江王之武子新居）
郭应祥（宋代）

甲第初成，持杯酌酒来相庆。棣华辉映。相对开三径。

小巧规模，百事都相称。年方盛。从容啸咏。不碍青云兴。
薛道祖清閟阁诗帖赞
岳珂（宋代）

此君之清閟，昌黎所憩，
何啻得其细。三凤之呈瑞，
非实不饵，亦姑即其意。
予陋且蔽，尝窍叹喟，
谓必见其夫与境契，而后可以处绝尘之地。
归而对，出而弃，
十寒而一暴，久暌而暂慰，
则亦何足以得二者之味。诗乎竹乎，
予将求其所以无愧。
题清化山
许安世（宋代）

霜钟清彻隔村闻，南渡横塘晓色分。
浅浅溪流涵白石，微微山路入青云。
劳生已负林泉约，薄宦空增世俗纷。
见说定香无受想，为祛尘惑借余熏。
东阁奉试梧桐夜凤
石宝（明代）

街前碧梧十丈长，下有鹳鹤上凤凰。凤凰西飞碧梧老，朝风暮凤能凋伤。

乍闻啧啧如私语，忽疑四壁鸣蛩螀。黄金井边玉辘轳，银瓶汲水声琅琅。

推枕启门望云色，檐溜滴我罗衣裳。倏忽云消星斗出，婆娑老干犹昂藏。

道旁何人更太息，问之无乃蔡中郎。愿得孤枝折赠君，弦以朱丝发宫商。
五月十一日生朝三首
方回（元代）

强展愁眉进一杯，年年红熟见杨梅。
至亲阻寇全无信，时贵嫌贫近不来。
京兆旧游张敞马，督亢遥望剧辛台。
华荣寂寞手翻覆，好在徉狂老万回。
赵忠州有苦寒懒起之句和其韵
陈文蔚（宋代）

生息同宇宙，形骸通物我。
天寒雪盈尺，灶冷炉无火。
酒面生红光，花枝娇阿娜。
虽然太守乐，亦要民安妥。
同心曲
孙原湘（清代）

一寸窗光一寸金，暂邀欢坐绿纱深。戏搀瓯茗脂香度，偷掣簪纱粉本临。

纵使旁挠无计遣，但留前约有时寻。郎今莫问侬心事，侬与郎心是一心。
高宗皇帝挽词五首
李巘（宋代）

建炎恢圣统，太上极尊名。
夏祀参天永，尧勋冠古荣。
艰难成普业，付托本皇明。
俯阅人间世，飚游跨九清。
晦日宴高氏林亭
王茂时（唐代）

践胜寻良会，乘春玩物华。还随张放友，来向石崇家。

止水分岩镜，闲庭枕浦沙。未极林泉赏，参差落照斜。
题庐山太平宫
贯云石（元代）

山上清风山下尘，碧沙流水浅如春。不知松外谁敲月？惊动南华梦里人。
淳熙乙未登科是夏再中教官得绿绍兴府教授秋
项安世（宋代）

向来多士首何方，此学巍然道有光。
付与能方子程子，莫教章蔡更专场。
二月三十日清明又唐初晦节
王世贞（明代）

二月已破三月新，清明节晦来争春。阶前蓂荚落不惜，陌上桃花娇自亲。

分无久住世间客，何用悲他泉下人。纸钱拭罢枯泪眼，长有残酒呼西邻。
江城子·松苍竹翠岁寒天
刘秉忠（元代）

松苍竹翠岁寒天。雁山前。凤城边。回首燕南，一别又三年。长爱故人心似月，人不见，月还圆。小窗寂寂锁凝烟。一灯然。一诗联。诗若灯青，孤影伴无眠。明日酒中余思在，挥醉墨，洒云笺。
沈道原养浩堂
释道潜（宋代）

尘劳万计日纷纷，未碍堂中养浩心。花草暗香来屋角，溪山爽浩入衣襟。

樽中白酒无时有，箧里清诗不废吟。夜夜邻家助幽致，数声羌管弄微音。
离临安舟中有怀山薮朱文之子聊作五绝以寄 其五
史尧弼（宋代）

亲庭遥望属坤隅，凭子还家与说吾。为道江南足鱼蟹，乡来不复似臞儒。
佛性泰和尚赞
释宗杲（宋代）

惯说五家宗派禅，不将玄妙与人传。
晚年一处真奇物，食罢长伸两脚眠。
焬帝
徐钧（宋代）

万里连云屡筑城，辽东三驾重疲民。讳人语盗愚何甚，覆辙真同二世秦。
【双调】快活年
盍西村（元代）

闲来乘兴访渔樵，寻林泉故交。开怀畅饮两三瓢，只愿身安乐。笑了重还笑，沉醉倒。
奉送郭中丞兼太仆卿充陇右节度使三十韵（郭英乂）
杜甫（唐代）

诏发西山将，秋屯陇右兵。凄凉馀部曲，燀赫旧家声。

雕鹗乘时去，骅骝顾主鸣。艰难须上策，容易即前程。

斜日当轩盖，高风卷旆旌。松悲天水冷，沙乱雪山清。

和虏犹怀惠，防边不敢惊。古来于异域，镇静示专征。

燕蓟奔封豕，周秦触骇鲸。中原何惨黩，馀孽尚纵横。

箭入昭阳殿，笳吟细柳营。内人红袖泣，王子白衣行。

宸极祅星动，园陵杀气平。空馀金碗出，无复穗帷轻。

毁庙天飞雨，焚宫火彻明。罘罳朝共落，棆桷夜同倾。

三月师逾整，群胡势就烹。疮痍亲接战，勇决冠垂成。

妙誉期元宰，殊恩且列卿。几时回节钺，戮力扫欃枪。

圭窦三千士，云梯七十城。耻非齐说客，只似鲁诸生。

通籍微班忝，周行独坐荣。随肩趋漏刻，短发寄簪缨。

径欲依刘表，还疑厌祢衡。渐衰那此别，忍泪独含情。

废邑狐狸语，空村虎豹争。人频坠涂炭，公岂忘精诚。

元帅调新律，前军压旧京。安边仍扈从，莫作后功名。
送韩子华
欧阳修（宋代）

嗟我久古见韩子，如读古书思古人。
忽然相逢又数日，笑语反古共一樽。
谏垣尸居职业废，朝事汲汲劳精神。
子华笔力天马足，驽骀千百谁可群。
嗟予老钝古自笑，尚欲疾走追其尘。
子华有时高谈骇我听，荣枯万物移秋春。
所以古见令我思，见之如饮玉醴醇。
叩门下马忽来别，高帆得风披飞云。
离怀有酒古及写，别後慰我寓於文。
十二月初九日雪尹子潜来
韩淲（宋代）

九峰庵上雪中眠，夜半寒枝落枕前。虚旷益知身老大，静深惟枕梦清圆。

山围漠漠无通路，田缺幽幽有暗泉。雅志能来得同榻，雨岩人必为吟传。
酬合皂山碧崖道士甘叔怀赠美名，人不及佳，
杨万里（宋代）

赠我新诗字字奇，一奁八百颗珠玑。
问侬佳句如何法，无法无盂也没衣。
辨义丰老人师傅闻疑大乾事迹
李吕（宋代）

义宁欲末隋鼎迁，解符西激心悠然。
沉舟甘作夷齐鬼，不与宇文同戴天。
五雪诗用韵寓五字
项安世（宋代）

偪塞天星近，纷纶世事平。
瘴消原谷长，蝗死岳芝生。
径合迷车辙，宵明误鼓声。
绔寒空数挽，履绽莫深行。
眼看山城老，心经木有神。
燕台六月旧，粤岭一冬新。
色映康衢色，花沾彩服春。
瑞多休更辑，禹甸有穷人。
句 其一
王存（宋代）

病鸾方振翼，饥隼乍离韝。
倦寻芳·过废园见牡丹盛开有感
过春山（清代）

絮迷蝶径，苔上莺帘，庭院愁满。寂寞春光，还到玉阑干畔。

怨绿空馀清露泣，倦红欲倩东风涴。听枝头、有哀音凄楚，旧巢双燕。

漫伫立、瑶台路杳，月佩云裳，已成消散。独客天涯，心共粉香零乱。

且尽花前今夕酒，洛阳春色匆匆换。待重来，怕只有、断魂千片。
雪月交光
刘一止（宋代）

正五云飞仗，缟练褰裳，乱空交舞。拂石归来，向玉阶微步。欲唤冰娥，暂凭风使，为扫氛驱雾，渐见停轮，人间未识，高空真侣。

千里无尘，地连天迥，倦客西来，路迷江树。故国烟深，想溪树何处。云鬓分行，翠眉萦曲，对夜寒尊俎。清影徘徊，端应坐有，风流能赋。
至楼观作
王工部（宋代）

罢归关令存遗宅，羽驾真人有旧丘。水石自含仙气爽，烟云常旧世人游。

悠悠天道推终始，扰扰尘缨滞去留。君看一官容易舍，老来栖止占山陬。
清晓出城别王宜子舍人
杨万里（宋代）

月细惟愁落，阳升未要忙。
出门鸡未觉，夹路稻初香。
涉世宁容嬾，侵星幸稍凉。
病来诗久废，觅句费商量。
送临安南荡崇觉空禅师偈
释善清（宋代）

十年聚首龙峰寺，一悟真空万境閒。
此去随缘且训隐，莫将名字落人间。
废寺十首 其十
胡应麟（明代）

寂寞空王座，萧森佛子庐。蛛丝萦石屋，虎迹印山厨。

火灭天然后，灯残慧可馀。悠然念尘世，昏黑重踟蹰。
次笪在辛韵
张拙（唐代）

纳凉何处避尘埃，步入深林暑气回。尚有幽花随地放，何妨麋鹿隔溪来。

风生两腋频尝茗，愁破千重数举杯。调合自能高百世，诗成还让建安才。
和伯氏二首
王洋（宋代）

眼见群儿倦走书，明琼忽报涨双鱼。
造端万绪自成室，迷路多双要卜居。
谈氏龟儿门相在，微之道保晓星疏。
愿翁寿考贻孙子，文有千箱德有舆。
聚物
王迈（宋代）

臧谷亡羊等是痴，塞翁失马浪成悲。
本非真鹿梦何淮，未必无钓且迟。
蛟龙暂与蚖蛇肆，鸿鹄那教燕雀知。
暮四朝三狙莫怒，会看挟乙走狐狸。
古意
王铚（宋代）

有恨匆匆别，无期缓缓归。
天涯作孤客，楼上对斜晖。
目断路不断，魂飞花更飞。
无多清滴泪，恐损别时衣。
三十六陂
曾极（宋代）

渺然三十六陂春，石黛潮生岁岁新。
杨柳杏花浑好在，吟边只欠跨驴人。
敷文
邹浩（宋代）

赦书该得尽量移，君到衡阳适及期。将谓南徐须近便，那知北及尚羁縻。

人情既久应相好，气候无它亦自宜。造物此心君会否，少留同我返茅茨。
题澄照寺主师壁
谢涛（宋代）

叠巘收云拂眼明，久依香社豁高情。
主人心似秋池水，一日看来一日清。
王濬墓
罗隐（唐代）

男儿未必尽英雄，但到时来即命通。

若使吴都犹王气，将军何处立殊功。
武昌
陈造（宋代）

客子脩程未息肩，江山佳处小留连。醉临庾亮楼前月，梦闯回翁洞里天。

形势盘萦蹲虎凤，轮蹄隐轸度丝弦。登高欲赋还东望，楚些无因唤谪仙。
冻雨晚晴自成物门归院马上口占
宋褧（元代）

碧山缭绕昼阴垂，云湿宫城雨湿衣。芳草远含春意态，微阳閒弄晚光辉。

滦河委曲经千里，魏阙嵯峨壮九围。满目郁葱佳气在，莫从陈迹访依稀。
唐小忽雷为刘燕庭作 其四
端木国瑚（清代）

霹雳无声閟玉宸，传头零落一千春。樊棱变调凄凉甚，听出唐宫玉箸人。
集福鉴长老请赞
释大观（宋代）

雷轰电驰，寸毫尺釐。
全机大用，放下竹篦。
突出云门雇鉴，咦。
风流子　　为鹿城李三一寿 送张编修督学河南
吴伟业（清代）

中原人物盛，征骖过、花发洛阳街。羡严助承明，连城建节，茂先街近，好士抡才。

宾徒满，赋成誇授简，钟鼓绕繁台。嵩岳出云，郁葱千仞，浊河天际，屈注西来。

凭高披襟处，千觞引醽醁，意气佳哉。回首当年献赋，綵笔亲裁。

待尚书尺一，趋归视草，门盈桃李，学士高斋。领取玉堂佳话，黄阁重开。
浔阳三题。东林寺白莲
白居易（唐代）

东林北塘水，湛湛见底清。中生白芙蓉，菡萏三百茎。

白日发光彩，清飙散芳馨。泄香银囊破，泻露玉盘倾。

我惭尘垢眼，见此琼瑶英。乃知红莲花，虚得清净名。

夏萼敷未歇，秋房结才成。夜深众僧寝，独起绕池行。

欲收一颗子，寄向长安城。但恐出山去，人间种不生。
昔时行赠王亮卿下第之松江谒刘侯
皇甫汸（明代）

昔时邂逅长安道，下马通名何草草。今来会晤阖城傍，把剑语故俱茫茫。

问君何来西出秦，拂君衣上洛阳尘。颜凋但使友人识，金尽徒令妻嫂嗔。

君不见吴王宫阙荒芜久，世事何如饮醇酒。新月正照鹿台花，离心欲赠华亭柳。

男儿快意须目前，安用馀名润身后。蒲鞭为郡有刘君，骢马风流迥不群。

江上鲈鱼逢正美，客中鹤唳更堪闻。莫嗟失路无知己，行见张华荐陆云。
读素问十六首
方回（元代）

病人有谷气，面黄无不瘳。
黄不欲太明，如缟裹栝楼。
相工摭绪余，喜色占眉头。
得非许负术，亦从岐伯求。
山中寄张子言
岳岱（明代）

独坐空山思五陵，丁香花发又逢春。
灯前欲共平生话，月落松窗梦故人。
亭上
李舜臣（明代）

高亭独坐怯馀寒，渐已晴晖转画阑。杨柳总归湖外色，梅花宛似雪中看。

疏池种竹随春事，散帙挥毫亦暂欢。回首故人微禄在，惟应拙薄自江干。
诗一首
本之（宋代）

一篙春水滑无声，一叶轻舟过短亭。
飞蔼晚楼迷紫翠，夕阳孤短认丹青。
怀人远折三花树，何日相携双玉瓶。
欲唤渔郎问风色，凫鹥飞处酒初醒。
观鱼
崔鶠（宋代）

小鱼喜亲人，可钓亦可纲。
大鱼自有神，隐见谁能量。
老禅虽无心，施食不肯尝。
时於千寻底，隐见如龙章。
自述
陆游（宋代）

齿卼复牢能咀嚼，足挛渐愈可跏趺。
短檠非复衰翁事，且与儿孙共地炉。